’n Paar artikels wat gelyktydig in die VSA die lig gesien het, open ’n skrefie van hoe perspektiewe in ’n post-polities korrekte omgewing geskets word. Dit staan in skrille kontras met ’n erg rassistiese beskouing wat nog wyd in Suid-Afrika loop dat swart mense per definisie nie rassisties kan wees nie.
AfriForum het, soos die VF Plus (en Maroela) vroeër, ook nou by die SA Menseregtekommissie aangeklop om te antwoord op ’n persepsie dat dié instelling gou is om self ondersoek in te stel wanneer ’n wit persoon hom of haar skynbaar aan rassisme skuldig maak, maar wyd hou as ’n swart persoon dieselfde doen. Die verweer “dat geen klagte ontvang is nie” is al telkemale gehoor. In enkele gevalle het die MRK wel ná klagtes opgetree, maar daar is ook genoeg kwessies wat onontvanklik bly omdat dit “buite die mandaat” van die MRK sou val. Word egter na die opdrag van die MRK volgens die Grondwet gekyk, is dit ook moeilik om hier die kloutjie by die oor te kry.
Terwyl daar nou eintlik hard gewerk moet word aan die opklaar van die probleem – wat eintlik ’n voortsetting van pogings oor baie jare sou wees soos die ou verhoudingskomitees, gemeenskapskakelforums, en privaat inisiatiewe soos Kontak en die Vroueburo, en nog later die kits-opgerigte vredeskomitees, kan tereg gevra word of die land dit kan bekostig dat nog gekibbel moet word oor wat rassisme is. Voorheen is staatsinisiatiewe soos klokslag erg voortydig deur die staat nek omgedraai. Telkemale was die redenasie, wat in enige vakkundige konteks gewoon laf is, dat ’n nuwe regering geglo het sy eie beleid gaan die probleem vanself oplos.
Die kwessie manifesteer hom nou ook op internasionale vlak, maar weens ’n gebrek aan ruimte word gefokus op ’n paar nuwe artikels uit die VSA wat die kwessie onder die loep neem, en dan gekyk of Suid-Afrika daaruit lesse kan neem. Dit moet onthou word dat die artikels trag om die VSA se rasprobleme aan te spreek.
Ter wille van bondigheid word ’n paar aanhalings uit hierdie skrywes verskaf, wat nie noodwendig die inhoud opsom nie.